Dvanaestu izbornu konvenciju zagrebačkog SDP-a obilježilo je odustajanje nekih kandidata zbog navodnog postojanja naputka o tome kako glasovati, tzv. šalabahtera, te medijska nagađanja o raskolu u stranci.



Predsjednik zagrebačkog SDP-a Davor Bernardić odbacio je takve tvrdnje. Rekao je kako je zagrebački SDP ozbiljna organizacija, a ne dječji vrtić. Naravno da nije bilo šalabahtera, dodao je.



Unatoč tomu na konvenciji održanoj pod geslom Snaga za budućnost Bernardić je dobio četiri potpredsjednika, a izabrano je i stranačko predsjedništvo te Gradski odbor. Novi potpredsjednici zagrebačkog SDP-a izabrani su nakon drugog kruga glasovanja i to su Saša Molan, Draženko Pandek, Zvane Brumnić i Vesna Nađ. Tin Pažur nije odabran kao potpredsjednik, no u stranačkom je predsjedništvu.



Na listi kandidata za potpredsjednike isprva je bilo 10 kandidatura, no odustali su Igor Rađenović, Gordana Sobol, Ivo Jelušić, Dijana Bezjak i Marijan Pilaš. Oni su odbili sudjelovati u, kako tvrde, farsi demokracije i kontroliranim izborima. Uvjereni su da postoje naputci za glasovanje, neki su ih i vidjeli, te ističu kako se takvo što u SDP-u nikada nije dogodilo.



Medijska nagađanja o raskolu u stranci nastojali su ublažiti potpredsjednici SDP-a Rajko Ostojić i Zlatko Komadina. Tvrde da nema raskola, već da SDP ima vrlo demokratski sustav glasovanja - jedan čovjek, jedan glas - pa se neki ljute kada izgube. To smatraju samo dječjim bolestima hrvatske demokracije.



Komadina je dodao da je stranci potrebno jedinstvo jer šansu imaju samo kao stabilna stranka koja se ne bavi sama sobom.



Iz ovoga treba izvući pouke, sjesti za stol i vidjeti na koji način dalje, poručio je i Mirando Mrsić, iako danas nije pristupio glasovanju, a konvenciju je nazvao kontroliranom.



Čestitam izabranima na konvenciji, nema poraženih. Zajedno radimo za budućnost Grada Zagreba i Hrvatske, poručio je predsjednik zagrebačkog SDP-a Davor Bernardić. Naglasio je da je glavna zadaća zagrebačkog SDP-a vratiti povjerenje građana u politku. Očekivanja su velika, a i sam od sebe ne očekujem ništa manje, dodao je. Rekao je kako želi biti na čelu snažnog SDP-a koji će zaslužiti pobjedu u Gradu Zagrebu u kojem se cijene znanje, sposobnost i poštenje.



U nabijenoj atmosferi koju su kreirala pitanja poput referenduma o braku ili uvođenja dvojezičnosti u Vukovaru, želim podsjetiti da građani nezaposlenost smatraju najvećim izazovom našeg društva, rekao je Bernardić. Poručio je kako zagrebački SDP želi grad u kojem se razvoj i budućnost planiraju, a ne stihiju.



Naglasio je da zagrebački SDP mora, osim u Zagrebu, pridonijeti i pobjedi SDP-a na izborima u EU-u te na parlamentarnim i predsjedničkim izborima, gdje kao kandidata i nadalje vidi Ivu Josipovića.





Konvencija SDP-a Zagrebačke županije



Istodobno, s druge strane Save, u hotelu "International" održava se 8. izborna konvencija Županijske organizacije SDP-a Zagrebačke županije. Konvencijom predsjeda Mihael Zmajlović, kojemu je 9. studenoga potvrđen novi četverogodišnji mandat za predsjednika te organizacije. Istaknuo je kako SDP danas više nego ikad treba poštene, sposobne i radišne ljude.



Zmajlović je izaslanicima poručio da moraju neumorno među sobom tražiti ljude koji su spremni preuzeti inicijativu za promjene. A za to je potrebna volja i hrabrost, jer mogućnost da se donesu promjenu sa sobom nosi i odgovornost. Treba biti spreman nositi se s odlukama i to nije lako, jer odluke znaju biti i nepopularne, ali su neizbježne. I upravo tada važno je iza sebe imati stranku koja je povezana na svim razinama, ali koja je povezana i s građanima, rekao je.



Potpredsjednik SDP-a i ministar poduzetništva i obrta Gordan Maras, koji je nazočio toj konvenciji, poručio je izaslanicima kako je velika odgovornost SDP-a danas, s obzirom na situaciju u kojoj je Hrvatska i alternativu koja joj se nudi. Svi vidite u kakvoj situaciji je Hrvatska i koliko se trudimo da se ta situacija promijeni i vidite koja nam je alternativa u Hrvatskoj. Alternativa koja nas vraća unazad, koja zagovara neke stvari koje nisu europske vrijednosti, koja zagovara to da se u Hrvatskoj institucije države ne poštuju i s time se hvali. A ja ću reći, njihov jedini interes je vrlo jednostavan: da se na taj način vrate na vlast i da onda opet gledamo 2004., 2011., Fimi medije, trpanje državnog novca u stranačke i osobne džepove. I to je jedini interes HDZ-a i ovog društva koje ovih dana izaziva, ja bih rekao, nered i nepoštovanje institucija u Republici Hrvatskoj, rekao je Maras.



Na konvenciji je sudjelovalo 147 od 169 izaslanika koji su za potpredsjednike izabrali Dražena Bastalića iz Ivanić-Grada i Vesnu Fabijančić Križanić iz Velike Gorice. Izabrano je i devet članova predsjedništva te 32 člana Županijskog odbora.